b'\n_START_ARTICLE_\nRakvere ordulinnus\n_START_PARAGRAPH_\nRakvere ordulinnus asub L\xc3\xa4\xc3\xa4ne-Virumaal Rakvere Vallim\xc3\xa4el. See on olnud muinas-Viru suuremaid linnuseid.\n_START_SECTION_\nAjalugu\n_START_PARAGRAPH_\nHilisema kivist linnuse kohal asus varem \xc3\xbcks suuremaid muinaseesti linnuseid \xe2\x80\x93 Tarvanp\xc3\xa4\xc3\xa4 linnus, mida tunti juba 12. sajandil Tarvanpea nime all. Taanlased asusid selle kohale oma kantsi rajama arvatavasti 13. sajandi II veerandil, kasutades algul eestlaste rajatud valli ja puitpalissaadi. Siis rajati ka esimesed kivihooned, millest vanimatena on s\xc3\xa4ilinud kahe poolkeldri katked hilisema pealinnuse edelanurgas._NEWLINE_14. sajandi algul ehitasid taanlased uue kivist ringm\xc3\xbc\xc3\xbcri paksusega kuni 2 meetrit. M\xc3\xbc\xc3\xbcr on laotud segam\xc3\xbc\xc3\xbcritisena lubjam\xc3\xb6rdil, kus on kasutatud lisaks maa- ja \xc3\xbcmarate lubjakividele ka murtud paasi. L\xc3\xa4\xc3\xa4nem\xc3\xbc\xc3\xbcri k\xc3\xb5rgus oli kuni 7 meetrit ning selle peal asus ulgtaldadele toetuv kaitsek\xc3\xa4ik. Kaitsem\xc3\xbc\xc3\xbcri on hiljem veel kolmel korral k\xc3\xb5rgemaks ehitatud. Ringm\xc3\xbc\xc3\xbcr j\xc3\xa4rgis pinnamoodi ja kujutas endast ebakorrap\xc3\xa4rast nelinurka._NEWLINE_P\xc3\xa4rast J\xc3\xbcri\xc3\xb6\xc3\xb6 \xc3\xbclest\xc3\xb5usu l\xc3\xa4ks Rakvere linnus ordu valdusse. Siis alustati linnuse laiendamist ja pealinnuse v\xc3\xa4lja ehitamist. Uus kaitsem\xc3\xbc\xc3\xbcr nihutati 15,6 meetrit p\xc3\xb5hja poole ja h\xc3\xb5lmas n\xc3\xbc\xc3\xbcd ka k\xc3\xb5rgendiku jalami. Koos v\xc3\xa4lism\xc3\xbc\xc3\xbcriga ehitati ka s\xc3\xbcvendatud keldritega hoonetiib. Sellest ida pool, p\xc3\xb5hjam\xc3\xbc\xc3\xbcris oli v\xc3\xa4rav parham-m\xc3\xbc\xc3\xbcriga p\xc3\xb5hjak\xc3\xbcljel. Seda tiiba on hiljem korruse v\xc3\xb5rra k\xc3\xb5rgemaks ehitatud ja koos sellega ka uus v\xc3\xa4ravakompleks. Samal aja lammutati osaliselt esimese ringm\xc3\xbc\xc3\xbcri p\xc3\xb5hjaosa ja selle l\xc3\xa4\xc3\xa4nepoolne osa kasutati \xc3\xa4ra massiivse torni p\xc3\xb5hjaseina alusena. Ristk\xc3\xbcliku kujulise p\xc3\xb5hjaplaaniga l\xc3\xa4\xc3\xa4netorni ehitamisel kasutati aga juba ainult murtud paasi. Torni l\xc3\xb5unaseina kohale ehitati uus ida-l\xc3\xa4\xc3\xa4nesuunaline m\xc3\xbc\xc3\xbcr. Sellega eraldati p\xc3\xb5hjaossa kujunevat pealinnusesse p\xc3\xa4\xc3\xa4s. Pealinnuse l\xc3\xb5unaosas olid ahjudega k\xc3\xb6etavad puithooned. Linnuse sise\xc3\xb5u sai oma t\xc3\xa4naseni s\xc3\xa4ilinud m\xc3\xb5\xc3\xb5tmed._NEWLINE_Linnuse p\xc3\xb5hjaosa kujundati konvendihooneks. Enam-v\xc3\xa4hem pidev ehitamine j\xc3\xa4tkus kuni 16. sajandi alguseni. L\xc3\xb5unatiiva ehitamise ajal \xc3\xbchtlustati ka teiste m\xc3\xbc\xc3\xbcride k\xc3\xb5rgused ja ehitati kaks flankeeruvat nurgatorni ning idav\xc3\xa4rava kompleks. Selleks ajaks oli Rakvere ordulinnus saanud v\xc3\xb5imsaks, juba suuresti ka tulirelvade jaoks kohandatud kaitserajatiste kompleksiks. Neljakandilised ja neljakorruselised tornid olid tulirelvade jaoks j\xc3\xa4etud laskeavadega. Linnuse \xc3\xbcks edelas asuv torn ehitati rondeeli ehk \xc3\xbcmmarguse suurt\xc3\xbckitornina, millega sai linnus ka piirkondse ehitise kuju, kus \xc3\xbcksikuid tiibu \xc3\xbchendas sisehoovi \xc3\xbcmbritsev ristik\xc3\xa4ik, mis oli esimese korrusel v\xc3\xb5lvitud. Linnusesse sissep\xc3\xa4\xc3\xa4s kujutas endast suurt v\xc3\xa4ravaehitist, kus asusid kaks idav\xc3\xa4ravat, millest \xc3\xbcks oli varustatud t\xc3\xb5stesillaga ja niinimetatud "hundiauguga" ning sisemise langev\xc3\xb5rega. V\xc3\xa4ravaehitusega k\xc3\xbclgnes massiivne pool\xc3\xbcmar rondeel, kus p\xc3\xb5hjak\xc3\xbcljel oli kamina ja h\xc3\xbcpokaustahjuga vahiruum._NEWLINE_Liivi s\xc3\xb5jas 1558. aastal Rakvere vallutanud venelased lisasid linnuse p\xc3\xb5hja-, ida- ja l\xc3\xb5unan\xc3\xb5lvadele kivist, tammepakkudest ja palkidest eeskaitsev\xc3\xb6\xc3\xb6ndi, mis h\xc3\xb5lmas 4,5 hektari suurust maa-ala. Viimased kaitserajatised lisati rootslaste poolt 16. sajandi l\xc3\xb5puaastail. Siis ehitati p\xc3\xb5hja- ja l\xc3\xb5unak\xc3\xbclgedele bastionid ning tugevdasid l\xc3\xa4\xc3\xa4nem\xc3\xbc\xc3\xbcri ja seal asuvat torni._NEWLINE_Aastatel 1602\xe2\x80\x931605 kuulus linnus poolakatele, kes selle Poola-Rootsi s\xc3\xb5jas taganemisel \xc3\xb5hku lasid, ja linnus h\xc3\xa4vis._NEWLINE_1918. aastal filmiti Robert Reinwaldi juhtimisel Rakvere vallim\xc3\xa4ge, mis pidi kujutama Sigtuna varemeid._NEWLINE_Linnuse varemeid on korduvalt osaliselt konserveeritud.\n_START_SECTION_\nT\xc3\xa4nap\xc3\xa4ev\n_START_PARAGRAPH_\nRakvere ordulinnuses asub SA Virumaa Muuseumid filiaal.'